21 



findes der paa dettes nedre Væg talrige stive, spidse Smaa- 

 haar, som Insekterne meget nødig vil bringe deres Sugemund 

 i Berøring med; naar de alligevel vil ned i Blomsten, maa 

 de trænge ind højere oppe under Overlæben, hvorved de 

 kommer til at berøre Støvknapperne. Flyver de derefter 

 overpudret med Støv hen til en anden Blomst, vil de afstryge 

 Støvkornene paa dennes Ar, og derved har Planten naaet 

 sit Maal — Krydsbestøvning. 



Eng-Troldurten afgiver et smukt Eksempel paa det Af- 

 hængighedsforhold, som finder Sted mellem Dyrenes og Plan- 

 ternes geografiske Udbredelse. Samtidig med at Insekterne 

 tager af i nordlige Egne, aftager ogsaa de Plantearter, der 

 kun kan bestøves ved deres Hjælp; og til den arktiske Zone 

 gaar kun saadanne Blomster, der bestøves af Bier og Fluer 

 eller ved Vindens Hjælp. Da nu Troldurtens Blomster er 

 saaledes byggede, at de hverken kan bestøve sig selv eller 

 bestøves af Vinden, men alene ved Bier og lignende Insekter, 

 maa man slutte, at der findes saadanne saa højt mod Nord, 

 som Troldurten vokser. Nu er Troldurt tilligemed andre 

 Planter af samme Slægt funden saa højt mod Nord som paa 

 Novaja Semlja og paa Vestkysten af Grønland paa 79" nord- 

 lig Bredde, men helt herop, til denne yderste Grænse for al 

 Plantevækst, er ogsaa trængt en Jordhumle, der besørger 

 Plantens Bestøvning. Derimod findes der paa disse Steder 

 ingen Planter, hvis Blomster skal bestøves af Sommerfugle, 

 som ganske mangler i saa nordlige Egne af Jorden. Paa 

 Spitsbergen, der ligger 3—4" nærmere ved Polen, forsvinder 

 ogsaa de Planter, der alene søges af Bier, der ikke findes 

 saa højt mod Nord, derimod vokser der en Del, der besøges 

 af Fluer og Myg og mange Vindbestøvere , fordi Kulden 

 holder flere Insektordener borte, men ikke hindrer Vindens 

 Indvirkning. 



Eng-Troldurten horer til de maskeblomstredes Fa- 

 milie. Den findes almindelig paa fugtige Enge, i Tørvemoser 

 og Kær. Af og til forekommer den med hvide Kroner, saaledes 

 ved Søndersøen paa Sjælland. 



